Universiteti Kristal

Universiteti Kristal është një universitet privat në Shqipëri i krijuar në vitin 2005, i liçensuar nga Ministria e Arsimit dhe Shkencës, me vendim numër 761 të Këshillit të Ministrave të Republikës së Shqipërisë.

Universiteti Kristal shtrihet në 3 kampuse në Tiranë, Fier dhe Korçe e permban gjashtë Fakultete me 14 programe studimi. Programet akademike bazohen në Deklaratën e Bolonjës, të ndara në lëndë me zgjedhje dhe të detyrueshme sipas sistemit 3+2 dhe 5 vjeçar.

Stafi i Universitetit Kristal përbëhet nga shumë prej akademikeve më të shquar të vendit, të cilet mbajnë tituj e kanë marrë pjesë në shumë publikime shkencore.

Kampuset
Kampusi i Tiranës ka një shtrirje të madhe në një zonë periferike të Tiranës. Ambjentet studimore dhe kërkimore janë ndërtuar në standarte të larta dhe krahas tyre ofrohen mjaft lehtësira e shërbime si: bibliotekë, restorant, transport falas, akomodim, etj.

Kampusi i Fierit ndodhet në qendër të qytetit të Fierit. Në të, studimi zhvillohet në dy fakultete: Fakulteti i Shkencave Politike dhe Fakulteti i Administrimit të Biznesit. Të rinjtë që studiojnë në Kampus vijnë nga Vlora, Lushnja, Fieri, si dhe nga zona të tjera.

Kampusi i Korçës ndodhet në dalje të qytetit të Korçës. Studimi zhvillohet në dy fakultete: Fakulteti Juridik dhe Fakulteti i Infermierisë. Të rinjtë që studiojnë në Kampus vijnë nga Korça, Pogradeci, Erseka, Çorovoda, Skrapari, Përmeti dhe Gjirokastra si dhe nga zona të tjera.

Programet Akademike
Universiteti Kristal ofron mundësinë e diplomimit të studentëve në 14 degë për Diplomë te Nivelit të Parë (DNP), Diplomë të Nivelit të Dytë (DND) dhe Diplomë të Integruar të Nivelit të Dytë (DIND) në gjashtë Fakultete.

Fakulteti i Farmacisë dhe Stomatologjisë ofron programe studimi DIND në degët: Farmaci dhe Stomatologji.

Fakulteti i Elektronikës ofron programe studimi DNP në degët: Elektronikë, Informatikë dhe Teknologji Informacioni.

Fakulteti i Infermierisë ofron programe studimi DNP në degën e Infermierisë.

Fakulteti i Administrimit të Biznesit ofron programe studimi DNP në degët: Administrim Biznesi dhe Financë.

Fakulteti i Shkencave Politike ofron programe studimi DNP në degët: Shkenca Komunikimi, Marrëdhënie Ndërkombëtare, Administrim Publik, Psikologji dhe Sociologji.

Fakulteti i Drejtësisë ofron programe studimi DNP dhe DND në degën e Drejtësisë.

Rektori dhe Dekanët
Prof. Dr. Marenglen Spiro është prej katër vjetësh rektor i Universitetit Kristal. Ka një eksperiencë të gjatë e të shkëlqyer akademike, ku ndër të tjera, ka qenë për gjashtë vjet rektor i Universitetit të Tiranës.

Dr. Enver Mustafaj është dekan i Fakultetit të Farmacisë dhe Stomatologjisë.

Prof. Dr. Luan Karçanaj është dekan i Fakultetit të Elektronikës.

Prof. As. Andrea Gudha është dekan i Fakultetit të Infermierisë.

Dr. Skënder Kërçuku është dekan i Fakultetit të Administrimit të Biznesit dhe Shkencave Politike.

Dr. Ilir Berhani është dekan i Fakultetit të Drejtësisë.

Akreditimi
Universiteti Kristal ka marrë akreditimin nga Ministria e Arsimit dhe Shkencës për Programin e Studimit në Drejtësi (DNP) për ciklin 3 vjeçar dhe Farmaci (DIND) për ciklin 5 vjeçar të integruar.

Njëkohësisht Universiteti Kristal është në proces aplikimi për akreditim ndërkombetar me disa prej agjensive më prestigjoze të akreditimit.